text: نئی دہلی،06مارچ،جدید و قابل تجدید توانائی اور بجلی کے وزیر مملکت (آزادانہ چارج) جناب آر کے سنگھ نے آج راجیہ سبھا میں ایک سوال کے تحریری جواب میں بتایا کہ آسام، بہار، جھارکھنڈ، اڈیشہ اور اترپردیش میں 70 لاکھ شمسی مطالعاتی لیمپوں کی تقسیم کے نئے پروجیکٹ کا نفاذ فی الحال جاری ہے۔ اس پروجیکٹ کو جدید وقابل تجدید توانائی کی وزارت (ایم این آر ای) نے دسمبر 2016 میں اپنی منظوری دی تھی۔ راجستھان، مدھیہ پردیش اور مہاراشٹر میں محروم برادریوں کو بااختیار بنانے کے لئے جنوری 2014 میں منظور کی گئی ایک ملین شمسی مطالعاتی لیمپ اسکیم کی کامیابی کے ساتھ تکمیل کی جاچکی ہے۔ اس کے بعد وزارت نے مئی 2016 میں متعدد ریاستوں میں 5 لاکھ شمسی مطالعاتی لیمپوں کی تقسیم کے عمل کو منظوری دی تھی۔